Se naște la Budapesta în 1948. Ca urmare a Revoluției din țara sa natală, în 1956 părinții săi părăsesc Ungaria, stabilindu-se la Londra, ca refugiați. Astfel, de la vârsta de opt ani, George Szirtes trăiește în Anglia, care îi devine a doua patrie. Își petrece restul copilăriei la Londra și studiază Artele Frumoase (pictura) la Londra și la Leeds. Începe să publice poezii în revistele britanice în 1973 și debutează editorial în anul 1979, cu volumul de poezii "The Slant Door", care primește un premiu literar în anul următor. Continuă să publice constant volume de poezie, primind numeroase premii pentru opera literară proprie. Devine membru al "Societății Regale de Literatură a Marii Britanii" în 1982. De asemenea colaborează la radio BBC și la televiziune. Are și o bogată activitate publicistică, colaborând cu poezii și eseuri în numeroase publicații străine, printre care și "România literară". Revăzând Ungaria în 1984 (pentru prima dată după exil), începe o prolifică activitate de traducător de literatură, efectuând numeroase traduceri literare din maghiară în engleză, multe nominalizate sau recompensate cu premii de gen. A primit mai multe distincții britanice și ungare. Este căsătorit cu pictorița britanică Clarissa Upchurch și are doi copii. Locuiește în Wymondham, Norfolk, și predă la "Norwich School of Art and Design".